Prudko znížený tlak
Dobrý deň. Tri mesiace užívam na vysoký krvný tlak Prestarium 5mg a Betaloc ZOK 25mg.
Najskôr som sa cítila veľmi dobre, ale uz asi týždeň pociťujem ráno nevoľnosť. Tlak sa mi znížil na 90/60
Môže to byť tým, ze oba lieky užívam spolu a na lačno?Môžem s uvedenými liekmi užívať aj L thyroxin? Vďaka
Dobrý deň,
ďakujeme za Vašu otázku.
Súčasným užívaním liekov Betaloc ZOK a Prestarium A sa môže zvýšiť hypotenzný účinok (účinok na zníženie tlaku krvi) užívaných liekov. O danej skutočnosti je nutné informovať ošetrujúceho lekára, ktorý zváži ďalší liečebný postup.
L-Thyroxin je potrebné užiť nezávisle od ostatných liekov ráno nalačno najmenej 30 minút pred raňajkami. Prestarium A sa užíva každý deň v rovnaký čas - prednostne ráno pred jedlom. Tablety Betaloc ZOK sa vstrebávajú nezávisle od jedla. V prípade, že máte dávky oboch liekov predpísané na ráno, je možné Betaloc ZOK užiť zároveň s Prestariom A tesne pred jedlom.
Prajem pekný zvyšok dňa.
S pozdravom
PharmDr. Veronika Kiabová